SAOPĆENJE ZA JAVNOST I MEDIJE (11.6.2021.)

KOALICIJA POD LUPOM: PREKO 60 ORGANIZACIJA CIVILNOG DRUŠTVA RAZGOVARALO O IZBORNOJ REFORMI

*Koalicija za slobodne i poštene izbore ,,Pod lupom“ je na inicijativu i uz podršku Evropske unije organizovala trodnevne online razgovore organizacija civilnog društva iz cijele Bosne i Hercegovine o izbornoj reformi. Cilj je bio da civilno društvo u BiH dobije prostor u kojem može otvoreno i bez bilo kakvih uticaja iznijeti svoje stavove, razmišljanja i viđenja vezana za izbornu reformu u BiH.*

Diskusiji organizacija civilnog društva su prethodila obraćanja: **Farisa Vehabovića**, sudije Evropskog suda za ljudska prava, o ključnim presudama ovog suda u kontekstu izbornih reformi; **Branke Bajić**, ispred Delegacije Evropske unije u BiH o najvažnijim prioritetima EU koji se odnose na izborne reforme, predstavnice ODIHR-a, **Martine Barker Cigankove**, o preporukama OSCE/ODIHR-a za unapređenje izbornog procesa i **Darija Jovanovića**, projekt menadžera Koalicije „Pod lupom“ koji je predstavio neke od ključnih nalaza nestranačkog posmatranja izbora i preporuke za unapređenje izbornog procesa.

Proces izmjena Izbornog zakona Bosne i Hercegovine mora uključivati širi krug aktera, među kojima su i organizacije civilnog društva. Na trodnevnim online razgovorima je istaknuto da se jedan kompleksan proces, kao što je izborna reforma, ne smije odvijati iza zatvorenih vrata jer se ishodi izborne reforme tiču svih građana i građanki BiH.

*Postoje četiri najznačajnija puta kretanja ka boljim izborima u BiH:* ***institucionalni****, kroz rad Interresorne radne grupe;* ***politički****, uz kompromis između političkih subjekata i kontinuirane razgovore o unapređenjima;* ***međunarodni****, uz koordinaciju međunarodne zajednice, institucija i organizacija za pomoć u procesu izbornih reformi;* ***i učešće građana*** *u javnim raspravama i sastanci kako bi se građanima/kama predstavila rješenja. Za sada, napori organizacija civilnog društva da unaprijede izborni proces je skoro pa jedini i rijetki, direktni kontakt građana/ki sa donosiocima odluka i to je neophodno promijeniti. Donosioci odluka bi procese trebali više otvoriti ka javnosti, a javnost bi isto tako trebala biti više uključena u te procese.* – poručili su iz Koalicije „Pod lupom“.

Sve organizacije civilnog društva koje su učestvovale u razgovorima o izbornoj reformi će u narednom periodu, kao rezultat diskusije, iznijeti zajedničke zaključke i odrediti ključne prioritete za izmjenu izbornog zakona čime će se formirati jasan stav nevladinog sektora i organizacija civilnog društva širom Bosne i Hercegovine o izbornoj reformi.